Generálny štáb Ozbrojených síl Slovenskej republiky

Generálny štáb Ozbrojených síl Slovenskej  republiky je organizačnou časťou Ministerstva obrany Slovenskej republiky a zabezpečuje velenie Ozbrojených síl Slovenskej republiky. Generálny štáb Ozbrojených síl Slovenskej  republiky sídli v Bratislave a na čele generálneho štábu je náčelník generálneho štábu, ktorý velí ozbrojeným silám. Náčelníka generálneho štábu vymenúva a odvoláva prezident Slovenskej republiky na návrh vlády. Je podriadený ministrovi obrany, ktorému zodpovedá za výkon svojej funkcie. Náčelníkom Generálneho štábu Ozbrojených síl Slovenskej republiky je od 7. mája 2018 generál Ing. Daniel Zmeko. Predošlým náčelníkom bol od 6. mája 2014 generál Ing. Milan Maxim.

Na zabezpečenie jednotného velenia ozbrojeným silám v čase vojny a vojnového stavu sa vytvára hlavné miesto velenia ozbrojených síl; vytvára ho generálny štáb po doplnení profesionálnymi vojakmi z veliteľstva pozemných síl, veliteľstva vzdušných síl a veliteľstva síl výcviku a podpory.

Bývalý náčelník GŠ, gen. Ľubomír Bulík zaviedol v roku 2005 tradíciu piatkov po anglicky. Brífingy GŠ sa tak uskutočňujú v jednom z oficiálnych jazykov NATO. „Sme súčasťou Severoatlantickej aliancie, kde partneri medzi sebou oficiálne používajú angličtinu a francúzštinu. Udržiavať si vysokú úroveň znalosti jazyka je preto nevyhnutné,“ vysvetlil jeho nástupca generálmajor Peter Vojtek, ktorý v tradícii bude pokračovať.

Priamo podriadené jednotky a útvary 
Generálnemu štábu je priamo podriadených niekoľko jednotiek a útvarov:
 5. pluk špeciálneho určenia (Žilina)
 Základňa stacionárnych komunikačných a informačných systémov (Trenčín)

Referencie

Pramene 
 Zákon č. 321/2002 Z.z., o ozbrojených silách Slovenskej  republiky
 http://jaspi.justice.gov.sk/jaspiw1/htm_zak/jaspiw_mini_zak_zobraz_clanok1.asp?kotva=k1&skupina=1

Externé odkazy 
 Oficiálne stránky Generálneho štábu 

 
Ozbrojené sily Slovenskej republiky
Ministerstvo obrany Slovenskej republiky